遊泐潭寺
作者：洪芻
朝代：宋

paragraphs: 吾聞石門山，對峙儼天闢。
林茂山自青，草香澗長碧。
中有古招提，柱栱煥青赤。
惟昔馬大士，方墳聳遺迹。
龍象仰慈顔，馬駒讖前識。
香火有因緣，窗戶坐幽闃。
瓶錫想異時，雲水飽遊歷。
飲波浥曹溪，法雨被江國。
大闡選佛場，法戰無兼敵。
我非山中人，蹔著登山屐。
東閣嘲書淫，凈境酬詩癖。
朝涉潺湲溪，暮陟崔嵬石。
敷床聽犍椎，鉢飯分香積。
山高日易斜，夢短夜分寂。
神心頗靈明，俗慮詎充斥。
歸歟得短章，投筆疥其壁。
政如抱布鼓，豈能飛霹靂。
徑須倩阿香，轟然聽霆擊。
忽傳湯休篇，風騷共推激。
何當從君遊，願飛恨無翼。